பாடம் 16
முடக்குவாதமுள்ளவன் நடக்கிறான்
நோக்கம்: இயேசு உண்மையாகவே தேவனுடைய குமாரன் என்பதைப் பிள்ளைகளுக்குக் காட்டுதல். அதனால்தான் அவரால் பாவங்களை மன்னிக்க முடியும். அவர் நமக்காகத் தேவனுக்கு முன்பாக நிற்கிறார்.
வேத வாசிப்பு: மாற்கு 2:1-12
மனப்பாட வசனம்: மாற்கு 2:10 – “மனுஷகுமாரன் பூமியிலே பாவங்களை மன்னிக்க அதிகாரம் உள்ளவர் …”
தொடக்கப் புள்ளி
பாடம் 15-இன் முடிவில் நீங்கள் சொன்ன, புதிய உடையையோ சட்டையையோ கெடுத்த தேநீர்க் கறையின் கதையை வகுப்புக்கு நினைவூட்டுங்கள். பாவம் நம் வாழ்க்கையில் அசிங்கமான கறையை விடுகிறது. சில நேரங்களில் அது மிகவும் மோசமாகி, நாம் நோயுறவும் நேரிடுகிறது.
இன்றைய போதனையின் முக்கிய குறிப்புகள்
1. மாற்கு 2-இல் உள்ள இந்த மனிதனின் கதையைச் சொல்லுங்கள். அவன் நடக்க முடியாத அளவு பலவீனமாயிருந்தான்; கைகளையும் கால்களையும் அசைக்கவே முடியாது. இப்படிப்பட்டவரை முடக்குவாதமுள்ளவர் என்கிறோம்.
2. அவனுடைய நான்கு நண்பர்கள், பெரிய குணமாக்குபவராகிய இயேசு தங்கள் ஊருக்கு வந்திருக்கிறார் என்று கேள்விப்பட்டார்கள். இயேசு மக்களுக்குப் போதித்துக்கொண்டிருந்த வீட்டுக்கு அவனைச் சுமந்துகொண்டு போனார்கள். ஆனால் இயேசுவுக்குச் செவிகொடுக்க அவ்வளவு திரளான மக்கள் வந்திருந்ததால், முடக்குவாதமுள்ள தங்கள் நண்பனை இயேசுவிடம் கொண்டுசெல்ல வழியே இல்லை (2:1-3).
சுண்ணக்கட்டிப் பெட்டி அல்லது சர்க்கரைக் கட்டிப் பெட்டி அளவுள்ள சிறிய அட்டைப் பெட்டியால் வீட்டின் மாதிரியைச் செய்து காட்டுங்கள். மடித்த காகிதத்தால் செய்த வெளிப்புறப் படிக்கட்டு கூரை மேலே செல்லவேண்டும்.
நண்பர்கள் கூரையில் ஒரு துவாரம் செய்து, முடக்குவாதக்காரனை இயேசுவுக்கு முன்பாக இறக்கினார்கள். படம் 16-ஐக் காட்டுங்கள்.
பிள்ளைகளும் அட்டைப் பெட்டியால் வீடு செய்யலாம். கதவையும் ஜன்னல்களையும் வரையட்டும். படிக்கட்டுக்கு அவர்களுக்கு உதவி தேவைப்படலாம்.
3. அந்த நான்கு நண்பர்களுக்கு இயேசுவின்மேல் எவ்வளவு விசுவாசம் இருக்கிறது என்பதை இயேசு கண்டார். முடக்குவாதக்காரனிடம், “உன் பாவங்கள் மன்னிக்கப்பட்டன” என்றார் (2:5).
4. அது மதத் தலைவர்களை மிகவும் கோபப்படுத்தியது. “இந்த இயேசு தன்னை யாரென்று நினைக்கிறான்? பாவங்களை மன்னிக்க தேவனால் மட்டுமே முடியும், இது எல்லோருக்கும் தெரியுமே!” என்று நினைத்தார்கள் (2:6-7). இயேசு தாமே தேவன் என்பதை அவர்கள் புரிந்துகொள்ளவில்லை.
5. இதை அவர்களுக்கு விளக்க, இயேசு முடக்குவாதக்காரனிடம், “எழுந்து, உன் படுக்கையை எடுத்துக்கொண்டு உன் வீட்டுக்குப் போ” என்றார். அவன் எழுந்து நடந்தான்! இயேசு அவனுடைய உடலையும் ஆத்துமாவையும் குணமாக்கினார்.
மனப்பாட வசனத்தைப் பதிய வைத்தல்
குறிப்பு: “மனுஷகுமாரன்” என்பது “தேவகுமாரன்” என்பதுபோல இயேசுவுக்கு இன்னொரு பெயர். இயேசு மனுக்குலத்தின் சார்பாகத் தேவனுக்கு முன்பாக நிற்கிறார் என்று இந்தப் பெயர் சொல்கிறது; நம் இடத்தில் அவர் பிதாவாகிய தேவனுக்கு முன்பாக நிற்கிறார்.
கதைக்கு நம் பதில்
உடையில் ஏற்பட்ட தேநீர்க் கறையை மீண்டும் குறிப்பிடுங்கள். கறை அல்லது அழுக்குள்ள ஏதாவது ஒன்றைப் பிள்ளைகளுக்குக் காட்ட முடிந்தால், உங்கள் கருத்து இன்னும் தெளிவாகும்.
இந்தக் கறையைக் கையாள பல வழிகள் உண்டு. உதாரணமாக, நண்பர்களிடம் அதைப் பற்றிப் பேசி, எவ்வளவு வருந்துகிறீர்கள் என்று சொல்லலாம்; அந்த உடையை அணியாமலே விட்டுவிடலாம்; வெயிலில் உலர்த்தலாம். ஆனாலும் இவற்றில் எதுவும் கறையைப் போக்கி, உடையை மீண்டும் கறையற்றதாக்காது. கழுவினால் மட்டுமே கறை போகும்.
அதேபோல், இயேசு மட்டுமே நமக்கு மன்னிப்பைக் கொடுத்து நம்மைக் குற்றமற்றவர்களாக்க முடியும். இயேசு மட்டுமே நம் பாவங்களைக் கழுவி, தேவனுடைய பார்வையில் நம்மைச் சுத்தமாக்க முடியும்.
